Sanitat prepara un curs per a millorar les actuacions amb animals del personal de les Forces i Cossos de Seguretat de l'Estat
21 de febrer 2020

![](/media/dlgmvxbj/46c_reunion-policia-educacion-canina-2.jpg)  
  

La regidoria de Sanitat i Consum de l'Ajuntament de Sagunt, amb la col·laboració de la delegació de Policia Local, està preparant un curs per al personal de les Forces i Cossos de Seguretat de l'Estat amb la finalitat de millorar les actuacions dels agents quan han d'enfrontar-se a situacions amb animals. La formació, que s'impartirà en una sola jornada el pròxim 5 de març, constarà d'una part teòrica i una altra práctica i va destinada als diferents agents i efectius de la Policia Local, Cos Nacional de Policia, Guàrdia Civil, Guàrdia Rural i Protecció Civil de tota la comarca.

  

El regidor de Sanitat i Consum, Javier Timón, ha declarat que «**ja hem tingut la primera reunió per a coordinar l'organització del curs i des del departament de Sanitat estem molt satisfets de poder continuar en la dinàmica que hem emprés pel que fa a l'àmbit de benestar animal**». El curs es durà a terme gràcies a l'oferiment gratuït del Centre d'Ensinistrament València K9, tal com es va fer amb les Jornades Canines d'Educació per a la Convivència que s'han desenvolupat durant este mes.

  

En este sentit, el regidor explica que «**este és el segon pas que s'havia acordat amb el centre d'ensinistrament de no quedar-se solament en les qüestions de cara a la ciutadania, sinó també ens semblava molt interessant formar els agents de les Forces i Cossos de Seguretat de l'Estat en matèries en les quals, d'alguna forma, s'haja de salvaguardar el benestar animal. Per això hem volgut fer extensiva la formació als efectius de tota la comarca**». Esta iniciativa s'emmarca en la proposta ferma que planteja l'Equip de Govern de dur a terme accions durant tot l'any amb la finalitat de convertir la ciutat de Sagunt en un referent del benestar animal; una ciutat amable amb els animals en la qual s'està tractant d'educar per a millorar la convivència entre els animals i les persones i resolent possibles problemes de conducta.

  

D'altra banda, la regidora de Policia Local, Natalia Antonino, assegura que «**amb este curs es millora la formació dels nostres agents i el servici que es presta a la ciutadania en relació amb les actuacions amb gossos**». Antonino ha destacat que la formació dels agents és un dels objectius permanents de la delegació de Policia Local amb la finalitat de garantir la seua correcta actuació davant les diferents situacions que s'enfronten diàriament.

  

La ubicació en la qual es desenvoluparà la part teòrica del curs encara està per determinar en funció del nombre d'assistents, i la part pràctica es realitzaria en el Centre d'Educació Viària de Sagunt, on s'emportaran gossos perquè els agents experimenten situacions amb els animals i sàpien com actuar en cada cas.​

*   [](http://www.facebook.com/sharer.php?u=https://aytosagunto.es/va/actualitat/sanitat-prepara-un-curs-per-a-millorar-les-actuacions-amb-animals-del-personal-de-les-forces-i-cossos-de-seguretat-de-l-estat/ "Facebook")
*   [](http://twitter.com/share?url=https://aytosagunto.es/va/actualitat/sanitat-prepara-un-curs-per-a-millorar-les-actuacions-amb-animals-del-personal-de-les-forces-i-cossos-de-seguretat-de-l-estat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sanitat-prepara-un-curs-per-a-millorar-les-actuacions-amb-animals-del-personal-de-les-forces-i-cossos-de-seguretat-de-l-estat/ "Linked In")
*   [](mailto:?body=https://aytosagunto.es/va/actualitat/sanitat-prepara-un-curs-per-a-millorar-les-actuacions-amb-animals-del-personal-de-les-forces-i-cossos-de-seguretat-de-l-estat/)